I paleontologi che i ga scavà in Kenya, i xe stà boni de catar dinosauri e altri animali fosili de 200 milioni de ani fa. Se sa che tuta l’Africa Orientale la gavea na fauna animale tanto vasta. In scavi a rente del Lago Turkana, in tel nord del paexe, Richard Leakey e Kamoya Kimeu – del Museo de Sciense Naturali de Nairobi – i ga catà osa de ominidi de 2,5 e 1,8 milioni de ani fa aparteneti ai generi e . Anca se i ricatamenti pi antichi de i xe stà fati in Etiopia, se sa che i primi omeni i vivea anca inte la Rift Valley in Kenya. I siti di Olorgesaile, tra Ongata Rongai e Magadi, e la Colina de i Iraci a Nakuru dimostra na continua presenza de ominidi e omeni. I primi abitanti serti de l’area che la diventarà el Kenya i xe stà popoli simili a i pigmei. De lori se cata oncora de le trace inte i nomi de i posti. Do grupi etnici del Kenya – i elgeyo e i ogiek – i ga na streta parentela co sti grupi. I pigmei i xe stà parà via da i bantu e i nilotici co i xe entrà in tel Kenya. Popoli cusciti i xe entrà in Kenya fin dal 2 milenio prima de Cristo. Se sa che marcanti fenici, egisiani, greci e romani i vegnea su le coste del Kenya par comprar spezie e animali esotici. Anca marcanti arabi i vegnea su ste coste fin dal primo secolo de la nostra era. Grupi arabi e persiani, e forse anche indiani, i sa sistemà so la costa za dal VIII secolo d.C. Questi i xera marcanti che comprava roba da i neri locali e i le vendea in Arabia e Persia. I ga costruio sità so tuta la costa e se pol oncora vedar le roine de alcune de queste . I bantu i xera za rivà su la costa. Altri grupi bantu e nilotici i arivarà durante i ultimi oto - nove secoli. Ancò do terzi de la popolasion del Kenya la disende da sti grupi che i se sa postà longo la Rift Valley, rente al Lago Vitoria, ntorno al Monte Kenya, e ne i altipiani del centro sud del paexe. Mombasa xera el porto dove se podea conprar avorio, oro e spezie. I ultimi studi su la trata de i s-ciavi i dixe che i porti interesà xera Malindi e Shimoni. No sembra che Mombasa fuse anca on punto de arivo de le carovane de sciavi. I grandi viagiatori arabi al-Idrisi e ibn Battuta i parla de Mombasa ne i so scriti. La spedision cinese de Zheng He la ga aprodà a Mombasa in tel 1415. I portoghexi i xe stà i primi eoropei a rivar su la costa in tel 1498, co Vasco de Gama che esplorava le coste de l’Africa par verzar la via par le Indie. I portoghexi ga sachegià la sità in tel 1500 e 1528, e i ga costruio on forte che controla l’entrada del Tudor Creek, ono de i do trati de mar che separa l’ixola da la tera ferma. En tel 1638, Mombasa xera na colonia portoghexe soto el controlo de Goa ma la xe pasà soto el sultanato de Oman in tel 1698, controlà dal sultan de Zanzibar. La fameja de i Mazrui xera i governatori locali. I portoghexi i ga costruio na postasion a Malindi, ma i no se mai entrà ne l’interno. I arabi de l’Oman i xe stà boni de metar insieme le sità stato su la costa – da la Somalia al nord Mozanbico – e a unificar el marcà de sciavi, oro, avorio e spezie. L’influensa omanita su la costa la xe stà granda. Anca se dal 1880 i omaniti i ga perso el control politego, i xe restai on grupo influente a livel cultural e econòmego. El colonialismo se pol far scominsiar co l’arivo de i todeschi a Zanzibar in tel 1885. I todeschi i ga creà on protetorato su tuti i teritori controlà dal sultan de Zanzibar, che el controlava anca la costa del Kenya. I inglexi i xe rivà in tel 1888 co la Compania Imperiale de l’Africa Orientale.